Okresná prokuratúra Bratislava III 
Vajnorská 47, 832 77 Bratislava 3 	

Sp. zn. : 1 Pv 286/11/1103	Bratislava III, 13.9.2012
EEČ : 2-10-142-2012

U Z N E S E N I E

Trestná vec:	obvinený XXXXX  
Prečin:	

Rozhodol: 	prokurátorka Okresnej prokuratúry Bratislava III
Podľa § 217 odsek 1 Trestného poriadku vyslovujem, že obvinený:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
sa v skúšobnej dobe, určenej uznesením prokurátora Okresnej prokuratúry XXXXX XXXXX zo dňa 20.7.2011, spisová značka 1 Pv 286/11/1103, ktorým podľa § 216 odsek 1 Trestného poriadku podmienečne zastavil trestné stíhanie, osvedčil.
Podľa ustanovenia § 217 odsek 4 Trestného poriadku právoplatnosťou tohto rozhodnutia alebo uplynutím lehoty uvedenej v odseku 2 nastávajú účinky zastavenia trestného stíhania (§ 9 odsek 1, písmeno e).
dňa 09. 05. 201 v čase okolo 13.20 h v Bratislave na ulici Odbojárov v priestoroch zimného štadióna Orange Aréna počas hokejového zápasu Slovensko - Dánsko sa v zaplnenom hľadisku v sektore B11 na mieste verejnosti prístupnom dopustil hrubej neslušnosti tým, že si v čase od 13.21,45 h do 13.23,11 h dvakrát po sebe stiahol nohavice spolu so spodným prádlom, pričom ukazoval do priestoru hracej plochy zadný sedací sval, následne sa otočil tvárou k hracej ploche a potom ako si zdvihol obidve ruky nad hlavu, si obnažil pohlavný úd, ktorý si chytil do ruky, následne si obliekol nohavice, čím sa svojim konaním na mieste verejnosti prístupnom počas konania športového podujatia dopustil výtržnosti. 

Uznesením prokurátora Okresnej prokuratúry XXXXX XXXXX zo dňa 20.7.2011, spisová značka 1 Pv 286/11/1103, bola určená skúšobná doba pre jednotlivých obvinených nasledovne:
1.	XXXXX, dátum narodenia: XXXXX 
12 mesiacov
Odôvodnenie:
Uznesením prokurátorky Okresnej prokuratúry XXXXX XXXXX pod spisovou značkou 1 Pv 286/11 - 7 zo dňa 20. 07. 2011 bolo trestné stíhanie obvineného XXXXX pre prečin výtržníctva podľa § 364 odsek 1 písmeno e) Trestného zákona podľa § 216 odsek 1 písmeno a), písmeno c) Trestného poriadku vedené na skutkovom základe uvedenom vo výroku tohto uznesenia podmienečne zastavené. 

	Uznesenie o podmienečnom zastavení trestného stíhania nadobudlo právoplatnosť dňa 26. 07. 2011, pričom uvedeným dňom začala obvinenému plynúť skúšobná doba podmienečného zastavenia trestného stíhania uložená predmetným uznesením v trvaní 12 mesiacov. Skúšobná doba obvinenému uplynula dňa 26. 07. 2012, na základe ktorej skutočnosti boli na obvineného vyžiadané príslušné správy a posudky za účelom rozhodnutia, či sa obvinený osvedčil, resp. či je nevyhnutné v trestnom stíhaní obvineného pokračovať. 

	Na základe policajným orgánom zadovážených a predložených správ a posudkov podaných na obvineného možno konštatovať, že obvinený počas plynutia skúšobnej doby podmienečného zastavenia trestného stíhania nebol a v súčasnosti nie je trestne stíhaný. 

	Z výpisu ústrednej evidencie priestupkov Ministerstva vnútra Slovenskej republiky bolo zistené, že obvinený počas plynutia skúšobnej doby podmienečného zastavenia trestného stíhania, t. j. v období od 26. 07. 2011 do 26. 07. 2012 bol priestupkovo prejednávaný s tým, že za každý zo spáchaných priestupkov mu bola uložená sankcia vo forme blokovej pokuty. 

	V tejto súvislosti uvádzam, že obvinený sa dňa 08. 09. 2011 dopustil priestupku podľa zákona č. 282/2002 Z. z., ktorým sa upravujú niektoré podmienky držania psov na tom skutkovom základe, že pes -  írsky seter, ktorého je majiteľom sa potuloval po Streleckej ulici, dňa 20. 10. 2011 sa dopustil priestupku na obdobnom skutkovom základe a to tým, že pes, ktorého je majiteľom bol odchytený na ulici Podjavorinskej v Trnave, pričom po prevoze do útulku si ho majiteľ vyzdvihol. 

	Vo vzťahu k týmto priestupkom však uvádzam, že ide o priestupky, ktoré možno charakterizovať ako menej závažného charakteru a ktoré sú v porovnaní so spáchaním prečinu, pre ktorý bolo vedené trestné stíhanie druhovo odlišné, vzhľadom k čomu zastávam názor a to tiež s prihliadnutím na charakter spáchaného prečinu, že prípadné vyvodenie záveru, že obvinený počas plynutia skúšobnej doby neviedol riadny život, by v danom prípade nebol adekvátny. 

	Podľa § 217 odsek 1 Trestného poriadku, ak obvinený v priebehu skúšobnej doby viedol riadny život, splnil povinnosť nahradiť spôsobenú škodu a vyhovel aj ďalším uloženým obmedzeniam a povinnostiam, prokurátor rozhodne, že sa obvinený osvedčil. Inak rozhodne, a to aj počas skúšobnej doby, že sa v trestnom stíhaní pokračuje. O osvedčení alebo o pokračovaní v trestnom stíhaní vydá uznesenie. 

Podľa § 217 odsek 4 Trestného poriadku, právoplatnosťou uznesenia o tom, že sa obvinený osvedčil, alebo uplynutím lehoty podľa odseku 2 nastávajú účinky zastavenia trestného stíhania podľa § 9 odsek 1 písmeno e). 
  
      Z vyššie uvedených skutočností tak vyplýva, že obvinený splnil všetky podmienky  pre  rozhodnutie o osvedčení sa podľa § 217 odsek 1 Trestného poriadku, vzhľadom k čomu som rozhodla tak ako je uvedené vo výroku tohto uznesenia. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Linda Helingerová
prokurátorka